Title: กฎกระทรวงมหาดไทย ฉบับที่ 33 (พ.ศ. 2539)  ออกตามความในพระราชบัญญัติการพนัน พุทธศักราช 2478

กฎกระทรวง

กฎกระทรวง
ฉบับที่ ๓๓ (พ.ศ. ๒๕๓๙)
ออกตามความในพระราชบัญญัติการพนัน
พุทธศักราช ๒๔๗๘[๑]

อาศัยอำนาจตามความในมาตรา ๑๖ แห่งพระราชบัญญัติการพนัน พุทธศักราช
๒๔๗๘ ซึ่งแก้ไขเพิ่มเติมโดยพระราชบัญญัติการพนัน (ฉบับที่ ๖) พ.ศ. ๒๕๐๓ และมาตรา
๑๗ แห่งพระราชบัญญัติการพนัน พุทธศักราช ๒๔๗๘ รัฐมนตรีว่าการกระทรวงมหาดไทยออกกฎกระทรวงไว้
ดังต่อไปนี้

ข้อ ๑ 
ความในข้อ ๑๒ (๓) แห่งกฎกระทรวง ฉบับที่ ๑๗ (พ.ศ. ๒๕๐๓) ออกตามความในพระราชบัญญัติการพนัน
พุทธศักราช ๒๔๗๘ มิให้ใช้บังคับกับการออกสลากบำรุงมูลนิธิโรคไตแห่งประเทศไทย
ที่มูลนิธิโรคไตแห่งประเทศไทย ได้ออกเพื่อนำรายได้ไปสร้างตึกกัลป์ยาณิวัฒนา

ข้อ ๒ 
ให้ผู้รับใบอนุญาตการเล่นสลากกินแบ่งที่มูลนิธิโรคไตแห่งประเทศไทยได้ออกเพื่อนำรายได้ไปสร้างตึกกัลยาณิวัฒนา
เสียภาษีในอัตราร้อยละ ๐.๕ แห่งยอดราคาสลากซึ่งมีผู้รับซื้อก่อนหักรายจ่าย

ข้อ ๓  กฎกระทรวงนี้ให้ใช้บังคับตั้งแต่วันที่
๙ ตุลาคม พ.ศ. ๒๕๓๗ เป็นต้นไป

ให้ไว้ ณ วันที่ ๘ กุมภาพันธ์ พ.ศ.๒๕๓๙
บรรหาร  ศิลปอาชา
รัฐมนตรีว่าการกระทรวงมหาดไทย

หมายเหตุ :- เหตุผลในการประกาศใช้กฎกระทรวงฉบับนี้ คือ
โดยที่มูลนิธิโรคไตแห่งประเทศไทยได้ออกสลากบำรุงมูลนิธิโรคไตแห่งประเทศไทย
เพื่อนำรายได้ไปสร้างตึกกัลยาณิวัฒนา สมควรกำหนดให้ผู้รับอนุญาตการเล่นสลากกินแบ่งดังกล่าวเสียภาษีในอัตราร้อยละ
๐.๕ แห่งยอดราคาสลากซึ่งมีผู้รับซื้อก่อนหักรายจ่าย  จึงจำเป็นต้องออกกฎกระทรวงนี้

คณิตา/ผู้จัดทำ
๙ กุมภาพันธ์ ๒๕๕๔

[๑] ราชกิจจานุเบกษา
เล่ม ๑๑๓/ตอนที่ ๔ ก/หน้า ๑๔/๒๖ กุมภาพันธ์ ๒๕๓๙